Gandia destina 1,4 milions d'euros del romament de tresoreria per a la millora de la façana marítima i diversos carrers de la platja
20 juliol 2020

## Gandia destina 1,4 milions d'euros del romament de tresoreria per a la millora de la façana marítima i diversos carrers de la platja20 juliol 2020Última actualització: 14 juliol 2025

![](../gestion/img/frances_200720_3726.jpg)  
  

El regidor d’Economia i Hisenda, **Salvador Gregori**, ha comparegut en roda de premsa per a informar que la Comissió d’Economia, Hisenda, Sectors Productius i Turisme de l’Ajuntament de Gandia ha aprovat aquest matí una modificació pressupostària d’1,6 milions d’euros en càrrec al romanent de tresoreria, la qual es destinarà a diversos projectes de renovació urbana de la ciutat, on destaca la millora la façana marítima i altres carrers de la platja amb una inversió d’1,4 milions d’euros. A més, també s’actuarà en el pont de l’avinguda d’Alacant (100.000 euros), en la conservació de l’ermita de Sant Vicent (70.000 euros) i en la millora de l’entorn urbà i la imatge paisatgística de l’antiga carretera del Grau (50.000 euros).

_“Es tracta d’una bona notícia per a la nostra ciutat. L’any 2019 va ser econòmicament bo i vam saber fer els deures quan tocava. Davant la crisi de la covid-19 no ens hem posat de perfil i disposàvem de 7 milions d’euros per a poder invertir a Gandia, i és el que tocava i estem fent_”, ha assenyalat Gregori. El regidor d’Economia i Hisenda ha explicat que es milloraran vora 2 quilòmetres del passeig marítim. “_Era necessari actuar en la primera línia de la platja, el nostre millor aparador per al turisme, la qual es va renovar fa ja quasi vint anys i ha anat deteriorant-se amb el pas del temps. En aquest sentit, es portarà a terme una actualització aprofitant que vivim temps difícils. Ara és quan les Administracions Públiques hem d’invertir per a donar un impuls als nostres recursos turístics com és el cas de la façana marítima, dinamitzant encara més l’economia de la nostra ciuta_t”, ha indicat Gregori.

Gregori també ha afirmat que “_l’Ajuntament, des del minut u d’aquesta crisi, està posant tots els recursos necessaris amb un Pacte de Ciutat dotat en un principi de 4,5 milions d’euros per a benestar social o ajudar al teixit productiu que ja està ampliant-se. Així, hui, destinem una quantitat addicional d’1,6 milions d’euros per a diversos projectes de millora urbana, la qual sumada a l’anterior xifra significa que ja estem invertint en aquesta ciutat d’una manera o altra al voltant de 6 milions d’euros per a eixir com més prompte millor d’aquesta situació tan complicada, amb més i millors infraestructures públiques i, sobretot, ajudant al sector productiu de Gandia_”.

L’edil d’Economia i Hisenda ha volgut recordar que “_Gandia sempre ha sigut capdavantera en la millora de les infraestructures públiques, que doten de competitivitat i atractiu al seu entorn, com la conversió de tot el centre històric per a ús de vianants_”.

[Twittear](https://twitter.com/share)